b'\n_START_ARTICLE_\nPokolj u Grabovici 9. rujna 1993.\n_START_PARAGRAPH_\nPokolj u Grabovici je bio ratni zlo\xc4\x8din kojeg su po\xc4\x8dinili neki pripadnici Armije BiH (postrojbe "Crni labudovi"), kada su na okrutan na\xc4\x8din ubili 33 civila Hrvata. Za 19 civila se jo\xc5\xa1 traga \xc2\xb9._NEWLINE_Po\xc4\x8dinjen je 7., 8. i 9. rujna 1993., u selu Grabovici kod Jablanice, u sjevernoj Hercegovini, za vrijeme osvaja\xc4\x8dke operacije Armije BiH "Neretva \'93". Cilj te operacije je bio osvajanje podru\xc4\x8dja pod nadzorom HVO-a, od Bugojna do Mostara._NEWLINE_Za ovaj ratni zlo\xc4\x8din su osu\xc4\x91ena dva vojnika Armije BiH. U rujnu 2007. su jo\xc5\xa1 su tri Bo\xc5\xa1njaka, pripadnika Armije BiH nepravomo\xc4\x87no osu\xc4\x91ena za ovaj ratni zlo\xc4\x8din.  Nitko od visokih du\xc5\xbenosnika Armije BiH jo\xc5\xa1 nije odgovarao za ovaj zlo\xc4\x8din \xc2\xb9._NEWLINE_Za ovaj ratni zlo\xc4\x8din (i za pokolj u Uzdolu), bio je 10. rujna 2001. optu\xc5\xbeen i ratni zapovjednik Armije BiH Sefer Halilovi\xc4\x87, jer ga se sumnji\xc4\x8dilo po zapovjednoj odgovornosti, budu\xc4\x87i da je bio obna\xc5\xa1ao du\xc5\xbenost na\xc4\x8delnika Glavnog sto\xc5\xbeera Armije BiH i \xc5\xa1to je bio koordinatorom operacije "Neretva \'93", a optu\xc5\xbenica je navodila da Halilovi\xc4\x87 nije poduzeo mjere za sprije\xc4\x8diti pokolj u Grabovici, odnosno da nije kaznio odgovorne za zlo\xc4\x8dine u Grabovici i Uzdolu. Par tjedana poslije se predao Haa\xc5\xa1kom sudu. Poslije ga je Haa\xc5\xa1ki sud oslobodio odgovornosti za slu\xc4\x8daj Grabovice, navev\xc5\xa1i u presudi:"vojna operacija Neretva 93. uop\xc4\x87e nije postojala". _NEWLINE_Za zlo\xc4\x8dine na prostorima srednje Bosne, ve\xc4\x87 su prije bili optu\xc5\xbeeni i predani Haa\xc5\xa1kom sudu \xc4\x8dasnici Armije BiH, generali Enver Had\xc5\xbeihasanovi\xc4\x87 i Mehmed Alagi\xc4\x87 te pukovnik Amir Kubura._NEWLINE_Sefer Halilovi\xc4\x87 je po\xc4\x8detkom 1998. u emisiji radija "Glasa Amerike izrekao tvrdnje koje su optu\xc5\xbeile bo\xc5\xa1nja\xc4\x8dki vojni i politi\xc4\x8dki vrh u BiH, a ponovio ih je u svojoj knjizi "Lukava strategija", me\xc4\x91u ostalim i Aliju Izetbegovi\xc4\x87a i generala Rasima Deli\xc4\x87a. _NEWLINE_Kasnije, 2006., optu\xc5\xbeen je i Zulfikar Ali\xc5\xa1paga, zapovjednik zbornog podru\xc4\x8dja Igman-Konjic, koji je bio zapovjednikom akcije u Grabovici.\n_START_SECTION_\nTijek doga\xc4\x91aja\n_START_PARAGRAPH_\nPo izjavama upu\xc4\x87enih, u no\xc4\x87i 8. na 9. rujna 1993. se iz Grabovice cijelu no\xc4\x87 \xc4\x8dula pucnjava, a idu\xc4\x87eg dana ujutro se pro\xc4\x8dulo da je nad civilima Hrvatima napravljen pokolj. Prema pretpostavkama upletenih, jedan dio \xc5\xbertava je ba\xc4\x8den akumulacijsko jezero HE Salakovac._NEWLINE_Obdukcijski nalaz splitskog KBC-a "Firule" i svjedo\xc4\x8denja su pokazala okrutnost smaknu\xc4\x87a. Jedna \xc5\xbertva je bila razapeta na kri\xc5\xbe, nakon \xc4\x8dega mu je otkinuta glava i nabijena na kolac. Druga \xc5\xbertva je bila dugo mu\xc4\x8dena i naposljetku zapaljena \xc5\xbeiva. Tre\xc4\x87a \xc5\xbertva je zaklana. Jedan je civil ubijen pred suprugom, koja je potom silovana, a nakon dugog zato\xc4\x8deni\xc5\xa1tva, razmijenjena. Supruga je po dolasku u Mostar po\xc4\x8dinila samoubojstvo, \xc5\xa1to je bilo posljedicom pretrpljenih stresova._NEWLINE_Po izvr\xc5\xa1enju ovog pokolja, general Vehbija Kari\xc4\x87 izdao je naredbu Zulfikaru Ali\xc5\xa1pagi - Zuki da se blokira cijelo podru\xc4\x8dje Grabovice kako se ne bi saznalo za u\xc4\x8dinjeno zlodjelo, na na\xc4\x8din da se postave punktovi ispred i iza Grabovice, da se ne mo\xc5\xbee saznati ni\xc5\xa1ta o masakru, ni policija, ni UNPROFOR, ni mediji, tako da nitko nije mogao u\xc4\x87i u Grabovicu. Zlo\xc4\x8din se poku\xc5\xa1alo sakriti bacanjem le\xc5\xa1eva u Neretvu, tako da je hrvatskoj strani pri jednoj razmjeni predano samo 11 tijela.\n_START_SECTION_\nObilje\xc5\xbeavanje tragedije\n_START_PARAGRAPH_\nNa mjestu pokolja se nalazi spomenik \xc5\xbertvama, a svake godine se uz misu obilje\xc5\xbeava obljetnica ove tragedije, kojoj nazo\xc4\x8de predstavnici hrvatskih stranaka u BiH, Vojske Federacije BiH i udruga stradalnika.\n_START_SECTION_\nGrabovica danas\n_START_PARAGRAPH_\nPo stanju od 2005., u Grabovici nema ni jednog stanovnika Hrvata. Ku\xc4\x87e su oplja\xc4\x8dkane i/ili spaljene._NEWLINE_U neke privatne ku\xc4\x87e civila Hrvata danas je smje\xc5\xa1tena vojarna Armije BiH, odnosno vjerski objekti za potrebe istih postrojbi i ambulante._NEWLINE_Groblja grabovi\xc4\x8dkih Hrvata su opusto\xc5\xa1ena. Nadgrobni spomenici su sru\xc5\xa1eni, a neki stari grobovi su otvoreni, a pokojni\xc4\x8dke kosti su ba\xc4\x8dene u Neretvu._NEWLINE_9. rujna 2008. identificirane su jo\xc5\xa1 3 \xc5\xbertve.'